T.I.

Քլիֆորդ Ժոզեֆ Հարիս կրտսեր (անգլ.՝ Clifford Joseph Harris Jr., սեպտեմբերի 25, 1980(1980-09-25), Ատլանտա), ավելի հայտնի է որպես T.I. (նախկինում նաև T.I.P.), ամերիկացի ռեփեր, երաժշտական պրոդյուսեր և դերասան։ Նա իր երաժշտական կարիերան սկսել է 2001 թվականին՝ իր ընկերների հետ հիմնադրելով P$C խումբը։ Նույն տարվա հոկտեմբերի 9-ին նա թողարկել է իր «I'm Serious» կոչվող անհատական դեբյուտային ստուդիական ալբոմը։ 2003 թվականին T.I.-ը հիմնադրում է իր Grand Hustle Records սեփական ձայնագրման ստուդիան, իսկ նույն տարվա օգոստոսի 19-ին թողարկվում է նրա երկրորդ ստուդիական ալբոմը, որը կրում է «Trap Muzik» անվանումը։ Այդ ալբոմը նրան ավելի մեծ ճանաչում է տալիս և Billboard 200 ալբոմների հիթ շքերթում 4-րդ հորիզոնականն է զբաղեցնում։ 2004 թվականի նոյեմբերի 30-ին T.I.-ը թողարկում է իր «Urban Legend» կոչվող երրորդ ստուդիական ալբոմը, երկու տարի անց՝ 2006 թվականի մարտի 28-ին, նա թողարկում է «King» անվանումը կրող չորրորդ ստուդիական ալբոմը, որը գլխավորում է Billboard 200 հիթ շքերթը և առաջին շաբաթում գրանցում է կես միլիոնից ավել օրինակի վաճառք։ 2007 թվականի հուլիսի 3-ին թողարկվում է T.I.-ի հինգերորդ ստուդիական ալբոմը՝ «T.I. vs. T.I.P.»-ը, որը նույնպես որը գլխավորում է Billboard 200-ը և իր թողարկման առաջին շաբաթում ունենում է 468,000 օրինակի վաճառք։ 2008 թվականի սեպտեմբերի 26-ին «Paper Trail» ալբոմը թողարկվում է և դառնում է T.I.-ի վեցերորդ ստուդիական ալբոմը։ Այդ ալբոմը իր թողարկման առաջին երեք օրերի ընթացքում ավելի քան 357,000 օրինակ վաճառք է գրանցում Միացյալ Նահանգներում, իսկ այնուհետև գլխավորում է Billboard 200 ալբոմների հիթ շքերթը։
2010 թվականի դեկտեմբերի 7-ին թողարկվում է նրա «No Mercy» կոչվող թվով յոթերորդ ստուդիական ալբոմը։ Այդ ալբոմը ի տարբերություն նախորդ ալբոմների, Billboard 200 մտավ 4-րդ հորիզոնականով և 159,000 օրինակ վաճառք ունեցավ։ Երկու տարի անց՝ 2012 թվականի հոկտեմբերի 18-ին, T.I.-ը թողարկվում է «Trouble Man: Heavy Is the Head» անվանումը կրող ութերորդ ստուդիական ալբոմը, որը թողարկման առաջին շաբաթում 179,000 օրինակ վաճառք է ունենում և Billboard 200 ալբոմների հիթ շքերթ է մտնում 2-րդ հորիզոնականով։ 2014 թվականի հոկտեմբերի 21-ին թողարկվել է «Paperwork» կոչվող նրա թվով իներորդ ստուդիական ալբոմը։ Այն առաջին շաբաթվա 80,000 օրինակ վաճառքով, Billboard 200-ում զբաղեցնում է 2-րդ հորիզոնականը։
T.I.-ը տասնյակ մրցանակների դափնեկիր է։ Նա բազմաթիվ անգամներ առաջադրված է եղել Գրեմմի մրցանակի, սակայն հաղթել 3 անգամ։


== Վաղ կյանք ==
Քլիֆորդ Ժոզեֆ Հարիս կրտսերը ծնվել է 1980 թվականի սեպտեմբերի 25-ին Ջորջիա նահանգի Ատլանտա քաղաքում, Քլիֆորդ «Բուդի» Հարիսի և Վիոլետա Մորգանի ընտանիքում։ Նրա հայրը՝ Բուդի Հարիսը, տառապել է Ալցհայմերի հիվանդությամբ և մահացել է այդ հիվանդությունից։ T.I.-ը սովորել է Դուգլասի ավագ դպրոցում, սակայն ավելի ուշ դուրս է եկել և կիսատ է թողել ուսումը։ Նա սկսել է ռեփ կարդալ 8 տարեկանից։ Վաղ տարիքում T.I.-ը զբաղվել է թմրանյութերի ապօրինի վաճառքով, որի համար մի քանի անգամ ձերբակալվել է։


== Կարիերա ==


=== 1996-2002: Կարիերայի սկիզբ և «I'm Serious» ===
1996 թվականին նա և Ատլանտացի ռեփեր Բիգ Քանթրի Քինգը դառնում են ընկերներ և միասին սկսում են միքսթեյպներ վաճառել։ Շուտով նա ծանոթանում է երաժշտական պրոդյուսեր Կավան Փրատերի հետ և ստորագրում է պայմանագիր նրա Ghet-O-Vision Entertainment ձայնագրման լեյբլի հետ։ 1999 թվականին նա ստորագրում է պայմանագիր Arista Records և LaFace Records լեյբլների հետ, իսկ այնուհետև իր Tip բեմական կեղծանունը փոխում է T.I., քանի որ Arista Records լեյբլի հետ պայմանագիր ուներ ստորագրած նաև ռեփեր Q-Tip-ը։
2001 թվականի հունիսին թողարկվում է T.I.-ի դեբյուտային սինգլը՝ «I'm Serious» երգը, որում իր մասնակցությունն ունի նաև ճամայկացի ռեգգի երաժիշտ Բեննի Մենը։ Նույն տարվա հոկտեմբերի 9-ին Arista Records լեյբլի միջոցով թողարկվում է նրա դեբյուտային՝ «I'm Serious» ստուդիական ալբոմը։ Ալբոմի ստեղծման աշխատանքներին մասնակցել են այնպիսի պրոդյուսերներ և ռեփերներ, ինչպիսիք են՝ The Neptunes դուետը, DJ Toomp-ը, Լիլ Ջոնը և այլք։ Ալբոմը Billboard 200 հիթ շքերթում զբաղեցնում է ընդամենը 89-րդ հորիզոնականը և ունենում է ցածր վաճառք, որի պատճառով Arista Records-ը դադարեցնում է իր համագործակցությունը T.I.-ի հետ։


=== 2003-06: «Trap Muzik», «Urban Legend» և «King» ===
2003 թվականին նա հիմնադրում է իր Grand Hustle Entertainment ձայնագրման լեյբլը և սկսում է թողարկել միքսթեյպներ համագործակցությամբ DJ Drama-ի հետ։ Շուտով T.I.-ը ստորագրում է պայմանագիր նաև Atlantic Records լեյբլի հետ։ 2003 թվականի օգոստոսի 19-ին թողարկվում է T.I.-ի երկրորդ՝ «Trap Muzik» ալբոմը, որի «24s», «Be Easy», «Rubberband Man» և «Let's Get Away» սինգլները զբաղեցնում են հորիզոնականներ Billboard-ի հիթ շքերթներում։ Ալբոմը Billboard 200 հիթ շքերթում զբաղեցնում է 4-րդ հորիզոնականը և առաջին շաբաթում ունենում է 109,000 օրինակ վաճառք։

2004 թվականի նոյեմբերի 30-ին թողարկվում է նրա «Urban Legend» կոչվող երրորդ ալբոմը, որը զբաղեցնում է 7-րդ հորիզոնականը Billboard 200-ում և ունենում է 193,000 օրինակի վաճառք առաջին շաբաթում։ Ալբոմի «Bring Em Out» սինգլը զբաղեցնում է 9-րդ հորիզոնականը Billboard Hot 100 հիթ շքերթում և դառնում է նրա առաջին սինգլը, որ ընդգրկվում է այդ հիթ շքերթի տասնյակում։ 2004 թվականին նա նաև իր մասնակցությունն է ունենում Destiny's Child խմբի «Soldier» երգում, որը զբաղեցրել է 3-րդ հորիզոնականը Billboard Hot 100-ում։
Ռեփերի չորրորդ ալբոմը, որը կրում է «King» անվանումը, թողարկվում է 2006 թվականի մարտի 28-ին։ Թողարկման առաջին շաբաթում վաճառվելով 522,000 օրինակով, ալբոմը գլխավորում է Billboard 200 հիթ շքերթը։ Ալբոմի «What You Know» սինգլը դառնում է հիթ և զբաղեցնում է 3-րդ հորիզոնականը Billboard Hot 100-ում։ Այդ երգը նաև ստանում է Գրեմմի մրցանակ «Լավագույն ռեփ սոլո կատարում» անվանակարգում։ 2006 թվականի մարտին էկրան է բարձրանում «Ատլանտա» (ATL) ֆիլմը, որի գլխավոր դերում հանդես է գալիս T.I.-ը։ Նույն տարում նա իր մասնակցությունն ունենում երգիչ Ջասթին Թիմբերլեյքի «My Love» երգում, որը գլխավորել է Billboard Hot 100-ը։ 2006-ի դեկտեմբերին Billboard Music Awards մրցանակաբաշխությունում նա նաև հաղթում է միանգամից 5 անվանակարգում, այդ թվում «Տարվա լավագույն ռեփ արտիստ» և «Տարվա ռեփ ալբոմ» («King»):


== Սկավառակագրություն ==


=== Ստուդիական ալբոմներ ===


=== Մինի ալբոմներ ===


=== Միքսթեյպներ ===


=== Ռեմիքս ալբոմներ ===


== Ծանոթագրություններ ==


== Արտաքին հղումներ ==
Պաշտոնական կայք